NOVAFEST 08 – OSLOS ENESTE RADIOFESTIVAL

11-12-13 APRIL CHATEAU NEUF

Hva er Novafest?

Radio Nova har gjennom mange år organisert sin egen festival. På festivalen presenterer vi det vi ellers snakker om på radioen: musikk, litteratur, film, og mer – og selvsagt en del livesendinger. Novafest er først og fremst en kulturfestival, men samfunnsstoff blir med i form av et tema, debatter og lignende. På tidligere festivaler har det vært artister som Motorpsycho og White Stripes. (Sjekk plakatene på pauserommet for flere navn!) 

Hvorfor festival?

Radio Nova er jo først og fremst en radiokanal, men det er to viktige grunner til å organisere festival. For det første er Nova en kulturaktør i Oslo, og ved å sette opp egne arrangementer kan vi vise hva vi synes er spennende og relevant i dagens kulturliv. Akkurat som på eteren kan vi trekke frem artister og temaer som vi savner andre steder, og presentere dem for et større publikum. For det andre er en vellykket festival bra reklame for Nova! Vi får mer pressedekning og blir synlig i byen, og et interessant festivalprogram kan trekke publikum som kanskje ikke har hørt på FM 99.3 før. En bra festival er altså positivt for hele radioen, og nettopp derfor er det viktig at alle melder seg som frivillig.

Novafest 08 – Tur/retur Chateau Neuf

Alle vet at det er vanskelig å trekke fullt hus på Studentersamfundet. Oslofolk synes det er for langt å dra opp fra sentrum. Derfor tilbyr vi i år en ’weekend getaway’ på Chateau Neuf, hvor målet nettopp er å dra på ferie utenfor sentrum. De som kommer skal oppleve festivalen som et helt nytt og annet sted, og de skal bli oppvartet av blide verter og vertinner. Festivalens overordnede tema er reise, et vidt begrep som vi skal bruke på mange forskjellige måter. Temaet gjelder både innholdet i debatt, film osv, og festivalens estetiske profil. Radiouka før festivalen (uke 15) blir også reise-temauke, så det er lurt å begynne å tenke på vinklinger allerede!

Hva skjer’a?

Festivalstyret jobber for øyeblikket med programmet. Hele festivalen finner sted på Chateau Neuf, og foajeen blir ”ankomsthallen” hvor alle besøkende kan få mer informasjon. 

På fredag og lørdag blir det 3-4 konserter på Klubbscenen og kvelden blir avsluttet med en DJ-sett. Kjetil Moen er ansvarlig for musikkdelen av festivalen. Redaksjonene setter opp egne arrangementer på Glassbaren, i Bokcafeen og i foajeen, f. eks. diktlesning, politisk innebandy og live radioteater. Alt dette koordineres av Øystein Engedal.

Hva kan jeg gjøre?

Novafest er et prosjekt av hele Radio Nova og derfor burde alle medarbeidere stille opp! Vi trenger radiostemmer, verter og vertinner, sjåfører, kokker, teknikere og ryddehjelp. 

Frivillig: Du kan melde deg opp på intern.radionova.no. Har du spørsmål om de forskjellige jobbene? Send en mail til Anne: annenordheim@hotmail.com
Arrangement: Hvis redaksjonen din er interessert i å sette opp et arrangement på festivaldagene, kan du ta kontakt med Øystein: øystein@radionova.no
Radio: Vil du, eller redaksjonen din, være med å lage festivalradio? Mail Arne: arneborge@gmail.com
